text: 17-årig truede med kniv: Politiet måtte trække våben
  25 april 2017 kl. 20.48
  En ung mand fra Fredericia truede tirsdag folk på gaden med en brødkniv – ingen kom noget til.
  En 17-årig ung mand kom tirsdag eftermiddag i uoverensstemmelse med sine forældre. 
  Det endte med, at den unge mand gik på gaden med en brødkniv, hvor han truede folk på sin vej. Vagtchef ved Sydøstjyllands Politi, Flemming Lau, siger tirsdag aften til TV SYD, at to mennesker har følt sig forurettede og er meget chokerede. 
  - Da vores betjente kommer frem truer han også dem. De trækker så deres tjenestepistol og råber, at han skal smide kniven og lægge sig ned. Det gør han så og bliver efterfølgende anholdt, siger Flemming Lau til TV SYD.
  Ingen er kommet fysisk til skade med episoden.
  - Vi har ham nu til afhøring og vil herefter tage stilling til, hvad der skal ske, og om han skal fremstilles i grundslovsforhør, siger vagtchefen.
  Politiet fik anmeldelsen omkring klokken 15.15, og den unge mand blev anholdt kort efter.
  